**Bratislava, 16.5.2017: Vyzývame generálneho prokurátora Jaromíra Čižnára, aby preveril protest Krajskej prokuratúry v Bratislave, ktorým napadla VZN o zákaze hazardu v Bratislave**

Krajská prokuratúra v Bratislave napadla všeobecne záväzné nariadenie o zákaze hazardu. Iniciatíva Zastavme hazard vyzýva Krajskú prokuratúru v Bratislave, aby začala skutočne chrániť verejný záujem a občanov Bratislavy a vyzýva Generálneho prokurátora Jaromíra Čižnára, aby v tejto veci zakročil.

Anton Chromík konštatoval: „Toto rozhodnutie znehodnocuje prácu celej prokuratúry v očiach verejnosti a znižuje dôveru ľudí. Tvrdenie, že petícia bola vybavená prvým hlasovaním o všeobecne záväznom nariadení nepovažujeme za správne ani logické. Petícia bola prerokovávaná a vybavená 3 týždne predtým riadnym uznesením, ktoré odhlasovalo mestské zastupiteľstvo s tým, aby sa petícii úplne vyhovelo a v tomto zmysle zaviazalo primátora pripraviť všeobecne záväzné nariadenie. Toto uznesenie nebolo zrušené ani po prvom neúspešnom hlasovaní.“

Peter Beňa uviedol: „Keď došlo ku krádeži 52.350 podpisov Bratislavčanov, nevideli sme prácu prokuratúry, ktorá by napádala vyšetrovateľa, že prestal vec vyšetrovať, lebo v krádeži podpisov, nevidel dokonca ani pokus marenia ústavného petičného práva, ale iba krádež čistého kancelárskeho papiera. Vidíme však nadprácu Krajskej prokuratúry v Bratislave, ktorá môže viesť k zničeniu práce stoviek dobrovoľníkov.”

Jozef Melicher uviedol: Toto rozhodnutie prokuratúry nahráva v prospech kriminálnikov a zlodejov, ktorí sa snažili petíciu zmariť. Nahráva hazardu, ktorý ničí naše mesto, ničí rodiny a naše deti. Netvárme sa, že tak to žiada zákon. Nie. Výklad popiera zmysel zákona a práva, ktoré majú občanom zaručovať ochranu a spravodlivosť. Žiadame generálneho prokurátora, aby konal a zabránil tomu, aby boli Bratislavčania vyhnaní znovu do ulíc zbierať podpisy.

Matej Perašín uviedol: „Náš záujem je, aby bol hazard skutočne obmedzený. V prvom hlasovaní o všeobecne záväznom nariadení nebola petícia ani zamietnutá, ani prijatá. Uznesenie o všeobecne záväznom nariadení, ktoré nezískalo dostatočnú podporu nehovorí nič o petícii, asi nemôžeme hovoriť o vybavení. Rokovací poriadok a zákon o hazardných hrách nie sú v konflikte. Nikde v zákone o hazardných hrách sa nehovorí, že poslanci môžu hlasovať iba raz, hovorí sa o vybavení petície, hazard nemôže mať privilegované postavenie. V tejto veci by som rád citoval názor Európskeho súdneho dvora vo veci Schindler k hazardu: *„Po prvé, nie je možné prehliadať morálne, náboženské alebo kultúrne aspekty lotérií, rovnako ako iných typov hazardných hier vo všetkých členských štátoch. Všeobecná tendencia členských štátov je obmedziť alebo dokonca zakázať hazardné hry a zabrániť tomu, aby bola zdrojom súkromného zisku. Po druhé, lotérie znamenajú vysoké riziko trestnej činnosti alebo podvodov, vzhľadom k veľkosti súm stávok a výhier, ktoré môžu byť držané hráčom, najmä ak sú prevádzkované vo veľkom meradle. Po tretie, podnecujú k utrácaniu, čo môže mať škodlivé individuálne a spoločenské dôsledky.”“*

Michal Svetko doplnil: „Téma obmedzenia hazardu zjednotila ľudí rôzneho politického presvedčenia nielen v Bratislave, ale všade na Slovensku a preto veríme, že rovnako bude spoločná aj pre všetkých našich zástupcov. Hazard je spoločenské zlo, neprináša spoločnosti žiaden úžitok a napriek tomu má oproti slušnému podnikaniu exkluzívnu pozíciu. Toto sa musí zmeniť.”

**Aliancia za rodinu**

**Anton Chromík**

**Peter Beňa**

**Matej Perašín**

**Federácia skautov Európy**

**Jozef Melicher**

**Spoločenstvo pri Dóme sv. Martina**

**Michal Svetko**

**Kontakt iniciatívy Zastavme hazard:**

**info@zastavmehazard.sk**

**www.zastavmehazard.sk**